KOMISJONI ARUANNE EUROOPA PARLAMENDILE JA

NÕUKOGULE

vajaduse kohta arvata börsil kaubeldavad tuletisinstrumendid ajutiselt määruse (EL) nr 600/2014 (finantsinstrumentide turgude kohta) artiklite 35 ja 36 kohaldamisalast välja

1.SISSEJUHATUS

Selles Euroopa Parlamendile ja nõukogule esitatavas aruandes (edaspidi „aruanne“) hinnatakse vajadust arvata börsil kaubeldavad tuletisinstrumendid ajutiselt määruse (EL) nr 600/2014 (finantsinstrumentide turgude kohta) (edaspidi „finantsinstrumentide turgude määrus“) artiklite 35 ja 36 kohaldamisalast välja. Artikli 52 lõike 12 kohaselt peab Euroopa Komisjon esitama Euroopa Parlamendile ja nõukogule aruande vajaduse kohta arvata börsil kaubeldavad tuletisinstrumendid finantsinstrumentide turgude määruse artiklite 35 ja 36 sätetest (milles käsitletakse mittediskrimineerivat juurdepääsu kesksetele vastaspooltele ja kauplemiskohtadele) ajutiselt välja kuni kolmekümneks kuuks pärast 3. jaanuari 2018.

Finantsinstrumentide turgude määruse artikli 52 lõikes 12 on sätestatud, et Euroopa Komisjon peaks koostama aruande Euroopa Väärtpaberiturujärelevalve (edaspidi „ESMA“) tehtud riskihindamise põhjal Euroopa Süsteemsete Riskide Nõukoguga (edaspidi „ESRN“) konsulteerides ja võtma arvesse riske, mis tulenevad börsil kaubeldavate tuletisinstrumentidega seoses avatud ja mittediskrimineeriva juurdepääsu sätetest ja mis mõjutavad finantsturgude üldist stabiilsust ja korrakohast toimimist kogu liidus. 2015. aasta juulis palus komisjon ESMA-l koostöös ESRNiga selline riskihindamine ellu viia. ESMA esitas oma riskihinnangu 31. märtsil 2016 ESRNi arvamuse põhjal, mis avaldati 9. veebruaril 2016.

Riskihindamise elluviimisel palus komisjon ESMA-l i) teha kindlaks võimalikud riskitegurid ja hinnata nende tõenäosust ning finantssüsteemidele avalduva kahjustava mõju suurust; ii) hinnata süsteemse riski olemasolu riskitegurite põhjal, mida võib pidada iseloomulikuks finantsinstrumentide turgude määruse kohasele juurdepääsukorrale, ning iii) lisada oma väidete toetuseks üksikasjaliku kvalitatiivse ja kvantitatiivse analüüsi.

Komisjon võtab arvesse seda, et kuna puudub teave finantsinstrumentide turgude määruse kohase börsil kaubeldavate tuletisinstrumentidega seotud juurdepääsukorra toimimise kohta, polnud ESMA-l võimalik komisjoni nõutud kvantitatiivset hindamist ellu viia.

2.ARUANDEGA HÕLMATUD VALDKONNAD

Nagu ka määruses (EL) nr 648/2012 börsiväliste tuletisinstrumentide kohta (edaspidi „Euroopa turu infrastruktuuri määrus“), on finantsinstrumentide turgude määruses kehtestatud börsil kaubeldavate tuletisinstrumentide kliirimiskohustus ning vabalt võõrandatavate väärtpaberite, rahaturuinstrumentide ning börsil kaubeldavate tuletisinstrumentide puhul mittediskrimineeriv ja läbipaistev juurdepääs kesksetele vastaspooltele ja kauplemiskohtadele.

Euroopa turu infrastruktuuri määruses on börsiväline tuletisinstrument määratletud kui tuletisleping, mida ei sõlmita reguleeritud turul ega kolmanda riigi turul, mis on tunnistatud samaväärseks reguleeritud turuga. Seevastu börsil kaubeldav tuletisinstrument on finantsinstrumentide turgude määruses määratletud kui „tuletisinstrument, millega kaubeldakse reguleeritud turul või kolmanda riigi turul, mis on tunnistatud samaväärseks reguleeritud turuga“, ja see ei kuulu seega Euroopa turu infrastruktuuri määruses esitatud börsivälise tuletisinstrumendi määratluse alla.

Seega kui finantsinstrumentide turgude määruse avatud ja mittediskrimineeriva juurdepääsu sätteid kohaldatakse vähemalt reguleeritud turul kaubeldavatele tuletisinstrumentidele, siis Euroopa turu infrastruktuuri määruse avatud juurdepääsu sätteid kohaldatakse vaid börsiväliselt kaubeldavatele tuletisinstrumentidele, sealhulgas mitmepoolsetes või organiseeritud kauplemissüsteemides kaubeldavatele tuletisinstrumentidele, tingimusel et nendega ei kaubelda muidu reguleeritud turul ega kolmanda riigi turul, mis on tunnistatud samaväärseks reguleeritud turuga.

Finantsinstrumentide turgude määruse artikli 52 lõike 12 kohaselt käsitletakse selles aruandes vaid börsil kaubeldavaid tuletisinstrumente ja seega mitte vabalt võõrandatavaid väärtpabereid, rahaturuinstrumente ega börsiväliseid tuletisinstrumente.

3.MITTEDISKRIMINEERIVA JUURDEPÄÄSU SÄTTED FINANTSINSTRUMENTIDE TURGUDE MÄÄRUSES

Avatud ja mittediskrimineeriva juurdepääsu sätete eesmärk on tugevdada konkurentsi kauplemiskohtade ja kesksete vastaspoolte vahel ning kokkuvõttes vähendada jaeinvestorite kulusid nii kesksete vastaspoolte kui ka kauplemiskohtade tasandil esineda võiva diskrimineeriva käitumise ärahoidmise kaudu.

Finantsinstrumentide turgude määruse artiklis 35 on sätestatud, et keskne vastaspool võimaldab kauplemiskohtadele juurdepääsu kedagi diskrimineerimata ja läbipaistval viisil, et kliirida tehinguid sõltumata kauplemiskohast, kus need tehti. Selles kontekstis on avatud ja mittediskrimineeriva juurdepääsu eesmärk tagada kauplemiskoha õigus mittediskrimineerivale kohtlemisele tema platvormil kaubeldavate lepingute puhul osas, mis puudutab i) tagatisele esitatavaid nõudeid ja majanduslikult samaväärsete lepingute tasaarvestust ning ii) risttagatiste andmist sama keskse vastaspoole poolt kliiritud korreleeruvate lepingutega. See peaks andma kauplemiskohtadele võimaluse otsustada, milline keskne vastaspool (või millised kesksed vastaspooled) võivad nende platvormidel sooritatud tehinguid kliirida.

Samal ajal on finantsinstrumentide turgude määruse artiklis 36 täpsustatud, et kesksetele vastaspooltele, kes soovivad kliirida kauplemiskohas tehinguid, võimaldab see kauplemiskoht kedagi diskrimineerimata ning läbipaistvalt taotluse alusel juurdepääsu kauplemisteabele.